b'\n_START_ARTICLE_\nIvan cel Groaznic (film)\n_START_SECTION_\nSinopsis\n_START_PARAGRAPH_\n\xc3\x8en prima parte a filmului, produs\xc4\x83 \xc3\xaen anul 1944 sub regia lui Serghei Mihailovici Eisenstein, este prezentat\xc4\x83 urcarea pe tron \xc8\x99i \xc3\xaencoronarea la v\xc3\xa2rsta de 16 ani a lui Ivan al IV-lea ca \xc8\x9bar al Rusiei. Noul \xc8\x9bar d\xc4\x83 de \xc8\x99tire norodului c\xc4\x83 el va ap\xc4\x83ra Rusia fa\xc8\x9b\xc4\x83 de puterile str\xc4\x83ine. Urmeaz\xc4\x83 ceremoniile de c\xc4\x83s\xc4\x83torie cu prin\xc8\x9besa Anastasia Romanovna, dar festivitatea este tulburat\xc4\x83 de o revolt\xc4\x83 a popula\xc8\x9biei, care va fi potolit\xc4\x83 de \xc8\x9bar. T\xc3\xa2n\xc4\x83rul \xc8\x9bar porne\xc8\x99te r\xc4\x83zboi contra hanatului t\xc4\x83tar \xc8\x99i trupele ruse ocup\xc4\x83 Kazanul, capitala hanatului. Dup\xc4\x83 moartea \xc8\x9barinei, Ivan devine evlavios, crez\xc3\xa2nd c\xc4\x83 moartea ei este o pedeaps\xc4\x83 cereasc\xc4\x83 pentru faptele lui. El vrea s\xc4\x83 abdice \xc8\x99i s\xc4\x83 p\xc4\x83r\xc4\x83seasc\xc4\x83 Moscova, numai rug\xc4\x83min\xc8\x9bile norodului \xc3\xael \xc3\xaenduplec\xc4\x83 s\xc4\x83 r\xc4\x83m\xc3\xa2n\xc4\x83 mai departe ca \xc8\x9bar._NEWLINE_\xc3\x8en partea a doua a filmului, produs\xc4\x83 de acela\xc8\x99i regizor dar distribuit\xc4\x83 abia \xc3\xaen anul 1958, este prezentat\xc4\x83 perioada de domnie a \xc8\x9barului dup\xc4\x83 \xc3\xaentoarcerea sa la Moscova. \xc3\x8en acea perioad\xc4\x83 el a introdus reformele care au dus la centralizarea puterii monarhului \xc3\xaen detrimentul privilegiilor boierilor._NEWLINE_Proiectul original includea trei p\xc4\x83r\xc8\x9bi ale filmului despre via\xc8\x9ba lui Ivan al IV-lea: prima parte a fost produs\xc4\x83 \xc8\x99i distribuit\xc4\x83 \xc3\xaen 1944, partea a doua (intitulat\xc4\x83 ini\xc8\x9bial Complotul boierilor ) a fost filmat\xc4\x83 \xc3\xaen 1946, dar a fost oprit\xc4\x83 de c\xc4\x83tre cenzura sovietic\xc4\x83 \xc8\x99i distribuit\xc4\x83 abia \xc3\xaen 1958 (la zece ani dup\xc4\x83 moartea regizorului Serghei Eisenstein), iar partea a treia, \xc3\xaenceput\xc4\x83 \xc3\xaen 1947, nu a fost finalizat\xc4\x83 din cauza decesului regizorului \xc3\xaen 1948, fiind filmate doar c\xc3\xa2teva secven\xc8\x9be.'